ALEXANDRU DEDU, ÎNCĂ UN MANDAT ÎN FRUNTEA FEDERAȚIEI ROMÂNE DE HANDBAL

ALEXANDRU DEDU, ÎNCĂ UN MANDAT

ÎN FRUNTEA FEDERAȚIEI ROMÂNE DE HANDBAL

De Valentine’s Day, la Federația Română de Handbal a avut loc lupta pentru funcția de președinte. Aceasta a fost câștigată de Alexandru Dedu (46 de ani), care, după două tururi de scrutin, a primit un nou mandat în fruntea forului pe care îl conduce din 2014. Dedu a învins-o la diferență de un singur vot (100-99) pe fosta handbalistă Narcisa Lecușanu (41 de ani). Pentru funcția de președinte al federației a candidat și fostul internațional Robert Licu (48 de ani), care, însă, n-a reușit să treacă de primul tur, primind doar 6 voturi.

LUPTĂ STRÂNSĂ

Alexandru Dedu conduce Federația de Handbal din 2014, când a reușit să-l detroneze din funcția de președinte pe Cristian Gațu, care se afla în acest post din 1996. Totuși, se părea că-i va fi greu să obțină un nou mandat. În campania electorală, Dedu a fost acuzat de contracandidații săi că, în perioada în care s-a aflat în fruntea forului de specialitate, handbalul românesc a involuat. I s-a imputat lipsa de rezultate a echipelor naționale, lipsa de transparență, dispariția unor cluburi, neimplicarea la formațiile de copii și juniori, preferarea antrenorilor străini în detrimentul celor autohtoni sau faptul că regulamentele sunt prost făcute. „În ultimii patru ani nu a existat o viziune, o strategie din partea conducerii FRH. Lucrurile au mers din rău în mai rău. Dacă mai lăsăm alți patru ani să meargă așa, nu vom mai avea handbal”, acuza Robert Licu. „Copiii noștri nu mai au viitor, nu mai au unde să se antreneze, nu mai are cine să-i pregătească! Iar federația nu face nimic în acest sens, deși se laudă că are foarte mulți bani”, a susținut și Narcisa Lecușanu.

Alexandru Dedu le-a răspuns contracandidaților săi: „Mi-ar fi plăcut să discut cu ei de proiecte și programe. Ei mă întreabă cu cât îi plătesc pe antrenorii străini de la loturile naționale. Nu zic: «Ce bine că a găsit bani să-i aducă pe ăștia de la Barcelona și de la Gyor» (n.r. este vorba despre selecționerul naționalei masculine a României, Xavier Pascual, care pregătește și echipa FC Barcelona, și despre cel al reprezentativei feminine, Ambros Martin, a cărui carte de muncă este la gruparea Gyor). Noi vrem mâine rezultate, dar cu handbalul masculin suntem în urmă cu 20 de ani. De ce? Fiindcă până acum nu a existat nimeni care să ia decizii antipopulare. Nu am luat decizii populiste pentru a-mi fi mie bine, de aceea e foarte posibil ca eu să fiu un președinte de sacrificiu”.

În ziua alegerilor, în sală au fost prezenți 199 dintre cei 202 membri cu drept de vot. După ce fiecare candidat a ținut o scurtă cuvântare și s-a stabilit Comisia de numărare și validare a voturilor, s-a trecut la scrutin. Apoi, la numărătoare, s-a constatat că Alexandru Dedu a primit 99 de sufragii, Narcisa Lecușanu – 94 și Robert Licu – 6. Dacă ar mai fi avut un singur vot, Dedu ar fi câștigat, conform regulamentului, lupta pentru președinție încă din primul tur! În turul doi, Robert Licu i-a

îndemnat pe cei șase membri care l-au votat să o susțină pe Narcisa Lecușanu. S-a reluat procesul de vot, iar cei doi candidați cu greu își puteau masca emoțiile. La sfârșitul acestuia, câștig de cauză a avut Alexandru Dedu, care s-a impus la diferență de numai un vot (100-99)! „Eu v-am vrut, voi nu m-ați vrut, asta a fost să fie. Sunt în continuare alături de handbal, alături de dumneavoastră. Vă urez mult succes, domnule președinte, și aș dori să vă aplecați mai des asupra handbalului juvenil. Sper că v-am inspirat cu programul meu. Mult succes”, a spus Narcisa Lecușanu, la finalul alegerilor. La rândul său, vechiul și noul președinte, Alexandru Dedu, a precizat: „Vreau să vă mulțumesc tuturor pentru faptul că vă interesează handbalul. Am urmărit cu interes programele contracandidaților mei. Doresc să înființăm departamentul de dezvoltare pe partea de juniori, iar doamna Lecușanu să vină și să pună asta în practică, iar pe domnul Licu îl chem să se ocupe de proiectul legat de școala de antrenori. Îi aștept cu mare drag”.

În cadrul Adunării Generale a Federației Române de Handbal, Steluța Luca a fost aleasă în funcția de vicepreședinte al secțiunii feminine, cu 125 de voturi, iar Sorin Dinu a devenit vicepreședintele secțiunii masculine (108 voturi).

CINE ESTE ALEXANDRU DEDU

Născut pe 15 septembrie 1971, la Ploiești, Alexandru Dedu a fost unul dintre handbaliștii de referință ai României. A jucat la Poli Timișoara, Steaua, Istres Oues Provence, Barcelona, Wuppertal, Porto, Pontevedra și Uztel Ploiești.

A fost de trei ori campion național cu Poli Timișoara și Steaua, are tot atâtea titluri și în Spania, cu Barcelona, și în Portugalia, cu Porto. De asemenea, a câștigat trei Ligi ale Campionilor și două Supercupei ale Europei, cu Barcelona. A jucat cu naționala României la Olimpiada din 1992, de la Barcelona, unde tricolorii s-au clasat pe 8, dar și la Campionate Mondiale și Europene. Din 2014, este președintele Federației Române de Handbal, for în fruntea căruia a mai câștigat acum încă un mandat.

MUGUR BĂILEȘTEANU

Contents